વૃક્ષો ક્યારેય રિવૉલ્વિંગ ચૅરની માગણી નથી કરતાં અને ઊભાં-ઊભાં જ આખી સૃષ્ટિને સાચવી રહ્યાં છે. બસના કન્ડક્ટરે પોતાની ડ્યુટી ઊભા રહીને જ કરવાની હોય છે. રેલવે રિઝર્વેશનમાં ટિકિટ કઢાવવા લાંબી લાઇનમાં ઊભા રહીને જ રાહ જોવી પડે છે. ઘોડો પોતાના આયુષ્યમાં ભાગ્યે જ આડો પડે છે. ઊંઘવાનું કામ પણ ઊભાં-ઊભાં જ કરે છે. શ્વાન કે બંદર બે પગે ઊભા થાય ત્યારે હોય એના કરતાં વીસેક ગણા વધારે ક્યુટ લાગે. બસ-સ્ટૉપ પર પ્રેમિકાની રાહ જોતો પ્રેમી વગર વરસાદે પણ પલળતો હોય છે. વજેસિંહ પારગીના શેર સાથે આજની ઊભી મહેફિલનો આગાઝ કરીએ...